Адыгэ пстэухэм (Адыгэ республикэми, Къэбэртэе-Бэлъкъар республикэми, Къэбэртэе-Щэрджэс республикэми ащыпсэухэрэм) ятхыбзэ къежьапIэ фэхъугъэу зэдаштагъэр бзэшIэныгъэлэжьэу, тарихъшIэныгъэлэжьэу, усакIоу ыкIи зэдзэкIакIоу Бэрсэй Умарэ «ЩэрджэсыбзэмкIэ букварыр» («Букварь черкесского языка», 1853-рэ илъэс, гъэтхапэм и 14) зыфиIорэр къыздигъэкIыгъэр ары. Бэрсэй Умарэ ибукваркIэ Ставрополь, Екатеринодар, Новочеркасскэ, Ейскэ гимназиехэм ачIэс адыгэ кIалэхэр адыгабзэм рагъаджэщтыгъэх. Iэшъхьэмэфэ Даутэ зэритхырэмкIэ, ежь Бэрсэим кIэлэегъэджэ нэбгыритIоу ыгъэхьазырыгъэм егъэджэн IофшIэнхэр лъагъэкIотагъ.